לואי הראשון דה בורבון, נסיך דה קונדה נפצע קשה בקרב ז'רנאק (13 במרץ 1569) ונרצח על ידי הקתולים אחרי שנפל בשבי. בנו, אנרי הראשון דה בורבון, נסיך דה קונדה המשיך בדרכו כגנרל הוגנוטי.
משפחתו.
לואי התחתן ב-22 ביוני 1551 עם אלינור דה רוסי דה רואי, בתו של שארל דה רואי. היא הביאה עמה את הנדוניה שלה ואת העיירה הקטנה קונטי-סור-סלס, מדרום-מערב לאמיין, שתעבור לבנם השלישי, אביהם של הנסיכים דה בורבון-קונטי. היו להם 8 ילדים:
ב-8 בנובמבר 1565 הוא התחתן עם פרנסואז ד'אורליאן-לונגוויל, ממנה נולדו לו 3 ילדים:
פת (שכונה)
פת היא שכונה בדרום-מערב ירושלים הממוקמת בין שכונות הקטמונים מצפון לבית צפאפא מדרום. נכון לשנת 2018 מתגוררים בשכונה כ-2,600 תושבים. השכונה קרויה על שם יעקב פת, ממייסדי "השומר" ולימים מפקד "ההגנה" בירושלים.
השכונה מתאפיינת במישוריות יחסית, שאינה אופיינית לירושלים ההררית. היא קרובה לנתיבי תחבורה ראשיים בעיר, כמו כביש בגין ותחנת הרכבת מלחה.
היסטוריה.
הקמת השכונה החלה בתחילת בשנת 1972, על קרקעות שהופקעו מהכפר הסמוך בית צפאפא. השכונה הוקמה על ידי חברות הבנייה "שיכון עובדים" ו"קבוצת רובינשטיין", שבנו כ-650 יחידות דיור, במבנים בני 4 ו-8 קומות. המבנים נבנו ברובם בבנייה טרומית ללא חיפוי של אבן ירושלמית כמקובל בירושלים. השכונה אוכלסה החל משנת 1974, אך באותה עת עדיין לא הושלמו בה סלילת הכבישים הפנימיים והקמת שטחי הציבור. בשנת 1975 החלה סלילתו של דרך דב יוסף המובילה לשכונת גילה, בגבול המערבי של השכונה. חלק מהדירות בשכונה הוקצו לדיור ציבורי בשכירות, לזכאי משרד השיכון.
בשנות ה-90, בסיוע פרויקט "שיקום שכונות" של משרד הבינוי והשיכון, הורחבו הדירות בשכונה, ומרבית בתיה צופו בציפוי אבן ירושלמית. בנוסף, הקמת קניון מלחה ואצטדיון טדי בסמוך לשכונה, התפתחותו של אזור התעשייה תלפיות שכמעט נושק לה, וסלילת כביש הרכבת (דרך משה ברעם) וכביש בגין, שיפרו את הנגישות לשכונה והביאו לעליית מחירי הדירות.
בשנים 2012–2013 הוקם בגבולה הדרומי של השכונה חלק מפארק המסילה.
במאי 2018 החלו עבודות לסלילת תוואי הקו הירוק של הרכבת הקלה בירושלים, לאורך רחוב פת בצידה המערבי של השכונה. העבודות צפויות להימשך עד שנת 2022.
במרץ 2019, אישרה הוועדה המחוזית לתכנון ולבנייה פרויקט פינוי בינוי בשכונה במסגרתו יוקמו 133 יחידות דיור, בשני מבני מגורים בני 22 ו-10 קומות, בפינת הרחובות ברל לוקר ופת, במקום מבנה ובו 24 יחידות דיור.
מוסדות.
בשכונה מצויים בית ספר תיכון קדמה, התיכון הדתי "אורט ספניאן" ואורט פלך לבנים. בשנת 2007, הוקם והחל לפעול בשכונה בית ספר דו-לשוני בחסות ארגון "", לילדים יהודים וערבים, תושבי ירושלים. בנובמבר 2014 הוצת בית הספר הדו-לשוני ורוססו בו כתובות נאצה. בתגובה קיימו מאות תלמידי בתי ספר מירושלים צעדת תמיכה בבית הספר. בצעדה השתתפו תלמידים מעשרה בתי ספר חילוניים ודתיים בעיר.
בנוסף קיים בשכונה מתנ"ס - מרכז קהילתי פאני קפלן, שני גני משחקים גדולים לילדים ומגרש כדורגל, ומרכז של המשמר האזרחי. עוד שוכנים בפת מעון ויצו וסניף טיפת חלב ומדרשת נשמת.
רחובות השכונה.
רחובות השכונה קרויים על שמם של אישים:
צומת פת.
"צומת פת" ממוקמת כקילומטר ממערב לשכונה, בקצה רחוב יעקב פת המפריד בין השכונה לבין שכונת קטמון ה'. הצומת היא מפגש עם רחוב הרצוג. "צומת פת" היא צומת מרכזית בדרום ירושלים וממוקמים בה מספר עסקים, חנויות ומסעדות. בצומת מבוצעת עבודת להפרדה מפלסית לטובת הרכבת הקלה. בפברואר 2020, אישרה הוועדה המחוזית לתכנון ובנייה, תוכנית להקמת מתחם המשלב מגורים, שטחי מסחר ושטחי ציבור בצומת. הפרויקט כולל הקמת 296 יחידות דיור שיתפרסו בשני מגדלים בגובה 30 קומות ובשני מבנים בגובה 9 קומות, 3,500 מ"ר עבור שטחי מסחר ותעסוקה ו-3,700 עבור שטחי ציבור.
עופר לוי
עופר יואל לוי (נולד ב־17 ביוני 1964) הוא זמר ישראלי, מלחין ומוזיקאי, מחלוצי הזמר המזרחי בז'אנר הטורקי והערבי.
ביוגרפיה.
לוי נולד וגדל בקריית אתא לחנה ולמרדכי, ילד שביעי מתוך תשעה ילדים. הוא החל לשיר לראשונה על במה ומול קהל בגיל 5 וחצי. בגיל 6 שר באירוע משפחתי שיר בערבית "בהייה" של מוחמד אל-עזבי, אחד מזמרי מצרים באותה תקופה. בגיל 12 עזב את בית הוריו ועבר להתגורר בקיבוץ אילון אולם לאחר מספר שנים עזב את הקיבוץ וחזר לבית הוריו על מנת לעזור לאביו שנקלע לקשיים כלכליים.
בגיל 17, לוי עבר תאונת דרכים בה איבד את אחיו יצחק. האחים חזרו מבילוי לילי באזור חיפה, ובמהלך הנסיעה הדרדרו לתהום. בשנת 1982, התגייס לוי לחטיבת גולני כמאגיסט, ובתפקיד זה לחם במלחמת לבנון הראשונה. אחותו, חגית, הייתה נשואה לאבי טולדנו.
קריירה.
לאחר שחרורו מהצבא, החל להופיע במועדונים בחיפה תחת השם הבדוי פרדי (Ferdi) כמחווה לזמר הטורקי פרדי טייפור. בשנת 1988 הוציא את אלבומו הראשון "הקלפן", שזכה להצלחה בקרב חובבי המוזיקה הטורקית והערבית, מתוך אלבום זה בעיקר בלטו שיר הנושא, "היכן אמצא לי אהבה"(מילים: בני ראובן), "די נמאס לי", "למה את שותקת" ו"לעולם לא נפרד". יעקב למאי עיבד את שירי האלבום. בינואר 1990 יצא את האלבום "תפילת אדם", אלבום הופעה שהוקלט בהופעתו בטורקיה.
במאי 1990, זמן קצר לאחר צאת אלבום ההופעה יצא האלבום "לא יכול בלעדיה", שזכה להצלחה בקרב אוהבי מוזיקה מזרחית. עם השירים באלבום נמנים "אהבה אמיתית", "רוצה בה", "סאווח" (שיר בערבית, במקור של עבד אל-חלים חאפז). ניסים בן חיים ייעץ והפיק מוזיקלית, יעקב למאי עיבד את שירי האלבום ואילו יוסי שמיר עיבד את שיר הנושא.
בשנת 1991 יצא האלבום "כוכב שנות התשעים", שהפך לרב מכר. 3 שירים מתוך האלבום הפכו ללהיטי ענק: "יום הרווקים", "החזירי לי את בני" ו"מעיין הנעורים". יעקב למאי עיבד את שירי האלבום.
בינואר 1992 יצא האלבום "נסתרות דרכי האל" בו בלטו השירים: "אהיה לך מלך" (הידוע כ"הלו מאדאם"), שיר הנושא, ו"נגנב ממנה" ועוד. את שירי האלבום עיבדו מומין ססלר ואלי אורלו (שני מעבדים ונגנים אשר באו מטורקיה לישראל).
בשנת 1993 יצא האלבום "אוהב לחיות", שכלל שירים דוגמת: "מאוהב בגשם" (גרסה עברית לשיר ספרדי של חוליו איגלסיאס) "אין לי יום אין לי לילה" (מילים: דודו ברק), "מהי אהבה", "דרך מפתה", "לנצח לאהוב", "מחפש את בני" (שיר המשך ל"החזירי לי את בני") ועוד. עיבודי השירים באלבום זה נחלקו בין יעקב למאי, מומין ססלר, ויאיר אליאס וכן אלבום זה הפך להצלחה גדולה
בשנת 1994 ביצע יחד עם לאה לופטין את שירה של נעמי שמר "הכל פתוח", שהפך ללהיט ענק, וכן ביצע עם לופטין את "את לי אור" (שיר שנכתב והולחן על ידי יוני רועה, ובוצע במקור על ידי נתנאל). בעקבות ההצלחה המשותפת של השניים הוציא לוי בשיתוף עם לופטין את האלבום "הארץ המובטחת" ב-1995 ובו חידושים לקלאסיקות ישראליות כמו "נתתי לה חיי", "ושוב איתכם", ו"רחוב הנשמות הטהורות" בעיבודים ים תיכוניים של יהודה (יוג'י) גבאי. כמו כן השניים הופיעו יחד עם שיר הנושא של האלבום בקדם אירוויזיון במרץ של אותה שנה.
בסוף 1995 החל לוי בתהליך חזרה בתשובה. הוא הפך לאדם דתי-חרדי ומיעט להופיע.
שנה לאחר מכן הוציא לוי את האלבום "בהופעה חיה", אשר הוקלט בהופעתו של לוי בהיכל התרבות בנתניה וגם הופעת האלבום הועברה בשידור ישיר ברדיו בגלי צה״ל. למעשה זהו האלבום האחרון שהוציא לוי לפני שהפך לחרדי, וכלל גם חידוש לשיר הערבי "בנאדי עליק".
בשנת 1997 יצא האלבום "ציפור השמש". שיר הנושא הוקדש לבתו בכורתו של לוי - ציפורה, שנולדה זמן קצר לפני כן. שיר נוסף "חובות ליבי", עסק בחזרתו בתשובה, ושירי אהבה בינו ובינה. באלבום זה מופיע מספר רב של נגנים. מומין ססלר ועופר לוי עצמו עיבדו את שירי האלבום. באותה שנה הוציא גם אוסף שירי נשמה בשם "נסתרות דרכי האל".
בשנת 2002 יצא האלבום בעל תכנים דתיים "שמע בני מוסר אביך". אלבום זה מבוסס על הלחנים הידועים משיריו, אך בשינוי המילים לתוכן של אהבת האל.
בשנת 1997 ועד לאמצע שנת 2002 הופיע לוי בעיקר בכנסים שאורגנו על ידי ארגון "ערכים" שתכליתו היא החזרה בתשובה.
בשנת 2005 יצא האלבום "מצייר אותך". בין כותבי השירים באלבום היו דוד זיגמן, ארקדי דוכין, יוסי גיספן ונערי רפול (איתי זילברשטיין ומאיר עמר) בין שירי האלבום בלטו שיר הנושא, וכן "רוח ים". יעקב למאי ושי ראובני הפיקו מוזיקלית במשותף.
בשנת 2007 הקליט את הסינגל "חיים שלי", ושיר המשותף עם זהבה בן "שאני איתך" ובנוסף הוציא דואט עם הזמר לידור יוספי בשם "אח יא בינתי".
בשנת 2008 יצא אלבום הופעה כפול, "ההופעה" שהוקלט בהאנגר 11 בתל אביב לכבוד יום העצמאות ה-60. הופעה זו כוללת את השירים מהאלבום "מצייר אותך" וכן את שיריו הישנים. לאחר מכן הוציא סינגל מאלבומו הבא: "תפילתו של ילד" שהיה במשך כמה שבועות במקומות הראשונים במצעדי ההורדות לטלפונים הסלולרים.
בשנת 2009 יצא הסינגל "בדרך שבחרתי", מאלבומו הבא. בשנה זו יצא בסבב הופעות בהיכל התרבות תל אביב, בבנייני האומה וברחבי הארץ וגם חידש את שירו של יהורם גאון "איפה את אהובה".
בשנת 2010 יצא אלבומו "בדרך שבחרתי".
בשנת 2011 יצא החידוש לשירו של שלמה ארצי "גבר הולך לאיבוד" בעיבודו של ציקי זנטי.
ביוני 2011 יצא הסינגל "הכל היה שונה". חודש לאחר מכן הופיע בפעם השנייה בקיסריה לאחר 19 שנה הפעם הראשונה הייתה בשנת1992
בשנת 2012 יצא הדואט עם אייל גולן "רצתי אחרייך", שזכה להשמעות נאות.
באוקטובר 2013 הוציא את הדואט "בא לי לשיר" יחד עם זמרת האופרה אפרת רותם. את השיר כתבה חמוטל בן-זאב עפרון, הלחינו ועיבדו ירון בכר ועופר לוי.